L'Observatori de l'Ebre està situat a Roquetes (Baix Ebre) en el cim d'un petit turó a 50 m. per sobre del nivell del mar. Les coordenades geogràfiques són: Latitud 40° 49' 14'' N., Longitud 0° 29' 36'' E.

El Servei d'Observació de l'Observatori de l'Ebre s'encarrega entre altres tasques de l’observació de la fotosfera solar, realitzant cada dia que les condicions meteorològiques ho permeten una fotografia del Sol. L'avaria del telescopi va ser reparada a finals d’abril, essent aquest nou butlletí un resum de les observacions i mesures realitzades entre l'1 de maig i el 31 de desembre de 2017. A més, es va procedir a la substitució de la càmera digital i a instal·lar una lent fotocompressora. Es disposa en total de 148 fotografies, el que representa un 40% dels dies. La sèrie de mesures dels nombres de Wolf començà l’any 1943 i ja des d’aquell any es va fer la separació hemisfèrica (Nord i Sud), així com la seva diferència (N – S)

La presentació de les dades en aquest butlletí és principalment gràfica amb una taula resum mensual i per a cada dia es pot visualitzar la fotografia del disc solar. Els dies que no apareixen a les taules són dies dels que no hi ha observació.

Per tal de realitzar l’observació de la fotosfera solar es disposa d’un telescopi Zeiss APQ 150/1200 amb una resolució de 0.7 segons d’arc i equipat amb una càmera digital IDS amb 2048 x 2048 pixels i una mida de pixel de de 5 x 5 μm. La captura de les imatges es fa mitjançant un programari propi de la càmera. El tractament de la imatge es fa mitjançant un programa desenvolupat al propi Observatori. Així per a cada fotografia es determina el nombre de grups (G) i taques (q) i el nombre de Wolf (W=10*G + q). Per a cada taca es mesuren entre d’altres, el nombre de pixels que ocupa, la seva àrea en milionèsimes d’hemisferi, el nivell de gris . Per als grups es mesura la seva latitud i longitud heliogràfica, l’àrea, el nombre de taques que el composen així com el tipus de grup. A més es fixa un paràmetre de qualitat de la fotografia que varia entre 1 i 5.

Diàriament es pot visualitzar la imatge obtinguda a la pàgina web de l’Observatori www.obsebre.es